C 466/25

ET

Kokkuvõte Euroopa Andmekaitseinspektori arvamusest ettepaneku kohta võtta vastu nõukogu määrus, millega muudetakse määrust (EL) nr 389/2012 sellise teabe vahetamise osas, mida hoitakse elektroonilistes registrites ettevõtjate kohta, kes saadavad või võtavad vastu liikmesriikide vahel kaubanduslikel eesmärkidel liikuvat aktsiisikaupa

(2022/C 466/08)

(Arvamuse täistekst inglise, prantsuse ja saksa keeles on Euroopa Andmekaitseinspektori veebilehel https://edps.europa.eu)

Euroopa Andmekaitseinspektor märgib, et ettepaneku eelnõuga tehakse nõukogu määrusesse (EL) nr 389/2012 (1) järgmised muudatused:

— uue artikli 19 lõike 4 kohaselt vahetatakse riiklikes registrites sisalduvat teavet kõigi nõukogu direktiivi (EL) 2020/262 (2) IV peatükis ja V peatüki 2. jaos osutatud aktsiisikauba liikumisega tegelevate ettevõtjate kohta automaatselt keskregistri kaudu;

— uue artikli 20 lõike 1 kohaselt peab komisjon tagama, et kõik aktsiisikauba liikumisega seotud isikud saavad elektroonilise kinnituse keskregistris hoitavate aktsiisinumbrite kehtivuse kohta.

Euroopa Andmekaitseinspektor leiab, et need muudatused ei tekita olulisi andmekaitseprobleeme, eelkõige seetõttu, et aktsiisi valdkonnas tehtava halduskoostöö raames esitatav teave ei muutu kavandatud muudatuste tõttu.

Euroopa Andmekaitseinspektor märgib samuti, et kavandatud muudatused ei mõjuta nõukogu määruse (EL) nr 389/2012 kontekstis isikuandmete töötlemiseks juba kehtestatud vahendeid.

1. SISSEJUHATUS

1. 24. oktoobril 2022 võttis Euroopa Komisjon vastu ettepaneku nõukogu määruse kohta, millega muudetakse määrust (EL) nr 389/2012 sellise teabe vahetamise osas, mida hoitakse elektroonilistes registrites ettevõtjate kohta, kes saadavad või võtavad vastu liikmesriikide vahel kaubanduslikel eesmärkidel liikuvat aktsiisikaupa (edaspidi „ettepanek“).

2. Ettepaneku seletuskirja kohaselt on ettepaneku eesmärk kehtestada liikmesriikide kohustused seoses direktiivi (EL) 020/262 V peatüki 2. jao alusel kaupa vedavate ettevõtjate andmete vahetamisega, mida hoitakse keskregistriga riiklikes registrites, et võimaldada täielikku teabevahetust ning vähendada ettevõtjate halduskoormust ja pettuse riski ning parandada halduskoostööd liikmesriikide pädevate asutuste vahel. Nende eesmärkide saavutamiseks püütakse ettepanekuga ühtlustada aktsiisi peatamise korra alusel kaupa vedavate ettevõtjate andmete vahetamine nende ettevõtjate andmete vahetamisega, kes veavad kaupa aktsiisi tasumise korra alusel. Seletuskirja kohaselt aitab see ühtlustamine digiteerida ühe liikmesriigi territooriumil tarbimisse lubatud ja teise liikmesriigi territooriumile kaubanduslikel eesmärkidel tarnitava aktsiisikauba liikumise järelevalvet ja parandada võitlust maksupettuste vastu.

3. Nõukogu direktiivi (EL) 2020/262 artikli 36 kohaselt hakatakse alates 13. veebruarist 2023 jälgima kõiki ühes liikmesriigis tarbimisse lubatud ja teise liikmesriiki kaubanduslikel eesmärkidel tarnimiseks veetavate aktsiisikaupade ELi-siseseid liikumisi (nn „liikumine aktsiisi tasumise korra alusel“) arvutipõhise süsteemi, st aktsiisikaupade liikumise ja kontrolli süsteemi (EMCS) kaudu. Kuni 13. veebruarini 2023 hõlmab EMCS ainult aktsiisikauba ELi-sisest liikumist aktsiisi peatamise korra alusel. Arvutipõhise süsteemi laiendamine aktsiisi tasumise korra alusel liikumisele nõukogu direktiiviga (EL) 2020/262 nõuab ka määruse (EL) nr 389/2012 kohaldamisala laiendamist.

4. Käesolev Euroopa Andmekaitseinspektori arvamus esitatakse vastusena konsulteerimisele Euroopa Komisjoniga 26. oktoober 2022, vastavalt ELi isikuandmete kaitse määruse ( 3 ) artikli 42 lõikele 1. Euroopa Andmekaitseinspektor väljendab heameelt, et ettepaneku põhjenduses 51 on viidatud nimetatud konsulteerimisele. Seoses sellega märgib Euroopa Andmekaitseinspektor samuti positiivselt, et temaga konsulteeriti mitteametlikult vastavalt ELi isikuandmete kaitse määruse põhjendusele 60.

4. JÄRELDUSED

11. Eelnevast lähtudes puuduvad Euroopa Andmekaitseinspektoril soovitused.

Brüssel, 9. november 2022 Wojciech Rafał WIEWIÓROWSKI

(1) Nõukogu määrus (EL) nr 389/2012, 2. mai 2012, halduskoostöö kohta aktsiisimaksude valdkonnas ja määruse (EÜ) nr 2073/2004 kehtetuks tunnistamise kohta (ELT L 121, 8.5.2012, lk 1).

(2) Nõukogu direktiiv (EL) 2020/262, 19. detsember 2019, millega kehtestatakse aktsiisimaksu üldine kord (ELT L 58, 27.2.2020, lk 4).

(3) Euroopa Parlamendi ja nõukogu määrus (EL) 2018/1725, 23. oktoober 2018, füüsiliste isikute kaitse kohta isikuandmete töötlemisel liidu institutsioonides, organites ja asutustes ning selliste isikute vaba liikumise kohta andmed, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).